मोदी बोले- पहले की सरकार होती तो दूध 300 रु, दाल 500 रु किलो बिक रही होती
Prime Minister Narendra Modi Gujarat Visit Latest News And Updates; Ahmedabad News, अपनी तीन दिवसीय यात्रा के दूसरे दिन प्रधानमंत्री नरेंद्र मोदी ने आज बनासकांठा जिले के दियोदर में बनास डेयरी, गैस प्लांट और रेडियो स्टेशन का
पीएम मोदी गुरुवार से गुजरात के दो दिन के दौरे पर रहेंगे। पीएम दोपहर करीब 3.15 बजे राजकोट पहुंचे। एयरपोर्ट पर मुख्यमंत्री भूपेन्द्र पटेल, केंद्रीय मंत्री ज्योतिरादित्य सिंधिया और गुजरात के प्रदेश अध्यक्ष सीआर पाटिल ने उनका स्वागत किया।
PM सौराष्ट्र में 2 हजार करोड़ रुपए की विभिन्न विकास परियोजनाओं का उद्घाटन करेंगे। रात को गांधी नगर राजभवन में रुकेंगे। यहां वे भाजपा के कई नेताओं से मुलाकात करेंगे। अगले दिन गांधीनगर में सुबह 10.30 बजे महात्मा मंदिर में सेमीकॉन इंडिया कॉन्फ्रेंस में हिस्सा लेंगे।
पहले की सरकार होती तो दूध 300 रुपए लीटर बिक रहा होता
पीएम ने कहा- अगर देश में पहले वाली सरकार होती तो दूध 300 रु, दाल 500 रु किलो बिक रही होती। हमारी सरकार ने रूस-यूक्रेन युद्ध के बावजूद काबू में रखा है। हम शिद्दत से महंगाई कंट्रोल करते आए हैं और करते रहेंगे। हमारी सरकार ने ये भी कोशिश की है कि मिडिल क्लास के ज्यादा से ज्यादा पैसे बचें। आज 7 लाख की कमाई पर कोई टैक्स नहीं है। इससे मध्यम वर्ग के हजारों रुपए बच रहे हैं।
इस साल EPFO पर सवा आठ फीसदी इंटरेस्ट तय किया गया है। आज अमीर हो या गरीब, सबके पास फोन होता है। हर व्यक्ति 20 जीबी डेटा इस्तेमाल करता है। 2014 में एक जीबी डेटा के लिए 300 रुपए देने पड़ते थे। पुरानी सरकार होती तो आज मोबाइल का बिल 6000 रुपए देना पड़ता, जबकि आज 300-400 रुपए बिल आता है। आपका 4-5 हजार रुपए बच रहे हैं।
बुजुर्गों को भी सरकार बचत करवा रही है। हम लोगों को जनऔषधि केंद्र से सस्ती दवाएं दे रहे हैं। हमारी गरीब, मध्यम वर्ग के लिए संवेदनशील सरकार है। गुजरात के लिए भी हमारी सरकार संवेदनशीलता से काम कर रही है।
आज 20 शहरों में मेट्रो स्टेशन नेटवर्क
पीएम ने आगे कहा- हमारी सरकार का फोकस मध्यम वर्ग और नव मध्यम वर्ग पर है। जब लोग विदेश से आते थे तो उनके मन में यह सवाल उठता था कि हमारे देश को विदेश जैसी सुविधाएं कब मिलेंगी। लेकिन 9 साल में हमने सभी समस्याओं से पार पाने की कोशिश की है। 2014 से पहले 4 शहरों में मेट्रो स्टेशन नेटवर्क था। आज 20 शहरों में मेट्रो स्टेशन नेटवर्क है।
राजकोट बन रहा है मिनी जापान
अपने संबोधन में पीएम मोदी ने कहा- राजकोट ने मुझे बहुत कुछ सिखाया, पहली बार विधायक बनाया। राजकोट ने ही मुझे राजनीति की हरी झंडी दिखाने का मौका दिया। मैंने एक बार राजकोट के लोगो से वादा किया था कि एक दिन राजकोट मिनी जापान बनेगा। तब कई लोगों ने मेरा मजाक बनाया। लेकिन, आज दुनिया देख रही है कि हमने अपने इस सपने को सच कर दिखाया है।
ग्रीनफील्ड इंटरनेशनल एयरपोर्ट का किया उद्घाटन
PM मोदी ने राजकोट शहर से करीब 30 किलोमीटर दूर ग्रीनफील्ड इंटरनेशनल एयरपोर्ट का उद्घाटन किया। 1,405 करोड़ की लागत से बना यह एयरपोर्ट जल्द ही खोल दिया जाएगा। 23,000 वर्गमीटर में बने इस एयरपोर्ट पर हर घंटे 1,280 यात्रियों के संचालन की क्षमता है।
हाईटेक सुविधाओं से लैस है हीरासर एयरपोर्ट
इस एयरपोर्ट का पैसेंजर टर्मिनल इतना बड़ा है कि हर घंटे 1,280 यात्रियों का संचालन कर सकता है। एयरपोर्ट पर सोलर पावर सिस्टम, ग्रीन बेल्ट, रेन वॉटर हार्वेस्टिंग जैसी सुविधाएं हैं। यहां से एयरबस ए-380, बोइंग 747, बोइंग 777 जैसे विमान उड़ान भर और लैंड कर सकेंगे।
सौराष्ट्र को दी SAUNI योजना की बड़ी सौगात
प्रधानमंत्री ने सौराष्ट्र के लोगों को कई विकास परियोजनाओं के साथ-साथ जीवनदायिनी 'सौराष्ट्र नर्मदा अवतरण इरिगेशन' (SAUNI) योजना की एक बड़ी सौगात दी। गुजरात सरकार ने SAUNI योजना के अंतर्गत लिंक-3 के पैकेज 8 और पैकेज 9 का निर्माण कार्य पूरा कर लिया है। आज PM ने यह प्रोजेक्ट सौराष्ट्र की जनता को समर्पित किया।
राजकोट में किया फ्लाईओवर ब्रिज का उद्घाटन 
इसके बाद PM राजकोट में यातायात को नियंत्रित करने के लिए, विकास राजमार्ग सामा कलावड रोड पर 129.53 करोड़ रुपये की अनुमानित लागत से निर्मित शहर का पहला मल्टीलेवल स्प्लिट फ्लाईओवर ब्रिज का उद्घाटन किया। इस फ्लाईओवर से महिला कॉलेज अंडरब्रिज से सीधे कालावड रोड स्विमिंग पूल की ओर जाने वाले वाहनों को ट्रैफिक की समस्या नहीं होगी। इसके बाद पीएम मोदी ने लायब्रेरी, डीआई पाइपलाइन और फिल्टर प्लांट समेत कई प्रोजेक्ट का भी उद्घाटन किया।
प्रधानमंत्री का आज का कार्यक्रम
3.10 बजे सुबह हेरासर हवाई अड्डे पर आगमन।
3.15 बजे सुबह बाय रोड टर्मिनल बिल्डिंग पर पहुंचेंगे।
3.30 बजे एयरपोर्ट टर्मिनल बिल्डिंग का उद्घाटन करेंगे।
4.00 बजे राजकोट के रेसकोर्स पहुंचेंगे। यहां वे एक विशाल जनसभा को संबोधित करेंगे।
5.30 बजे रेसकोर्स मैदान से अहमदाबाद पहुंचेंगे।
करीब 7.00 बजे राजभवन में भाजपा के नेताओं से चर्चा करेंगे।